Ribut wan abut bubuhan pahayaman wan pa'itikan maraga pak Prabowo nang Menteri Pertahanan dapat tugas disuruh ma'urusi lumbung pangan di Kalteng.
Hiran ? Amun aku kada hiran atawa takajut lagi masa'alah nang kaya itu.
Nang sudah atawa suah hidup di jaman Orde Baru pasti kada hiran wan takajut bila ada Pajabat nang ditunjuk wan diparintah akan ma'urusi gawian nang lainan bidang ka'ahliannya.
Jenderal M. Yusuf, sidin ini tantara, harat amun disuruh akan perang, batampur mahadapi wan manimbaki musuh. Tagal sidin nang biasa wan mahir manyandang sanapan wan manimbak ini suah jadi Menteri Perindustrian; ma'urusi masa'alah industri nang sidin kadada lalu sakulahnya, asa kada suah tabaca alahan lagi tadangar Jenderal M. Yusuf ini sakulah teknik di jaman Walanda.
Ada lagi Jenderal Achmad Tahir, sidin ini mintuha pa Agum Gumelar nang tantara jua. Achmad Tahir ini jua disuruh manggawi nang lainan kabisa'an wan ka'ahlian sidin. Urang mahir batampur perang mambunuhi musuh tagal disuruh ma'urusi pariwisata, pos wan telekomunikasi sabagai Menteri-nya di jaman pa Harto. Sidin ini imbah kada manjabat sabagai Menteri Pariwisata, Pos dan telekomunikasi diganti wan Joop Ave nang bujur-bujur ahlinya di bidang ini utamanya bidang pariwisata.
Jenderal Besar Soedirman, sidin ini dulunya guru, suah jadi kapala sakulah tagal imbah itu jadi pamimpin tantara alias panglima. Padahal sidin ini kada suah sakulah atawa pandidikan di akademi militer manapun.
Kada hiran, jaman wayah ini bila parak, taparak atawa bakawan wan pamimpin nang rahatan bakuasa, maka bisa jadi apa haja, atawa jadi apa haja bisa. Misalnya haja pas kawan tapilih jadi Hubnur atawa Bupati, nang asalnya buta kakap kada tahu ba'urusan atawa manggawi napa-napa bisa bakajut baisi jabatan. Argawai nang bisa mamusuti balukuk Hubnur atawa Bupati bisa haja jadi kapala dinas anu nang kada sasuai wan bidang ka'ahliannya.
Nah, aku handak bakisah sadikit masa'alah di kampungku. Dahulunya kapala dinas ini sakulah sidin gasan manjadi mantri suntik bila urang garing, tagal barakat sidin ini bisa parak wan Bupati maka sidin diangkat jadi kapala dinas partanian padahal sidin lainan insinyur partanian, buhama haja sidin kada suah sa'umuran. Imbah itu sidin ini suah jua jadi kapala dinas pekerjaan umum, padahal sidin buta kakap lalu urusan hitung mahitung anggaran wan disain paruyik. Han dimapa bisa macam ini ? Sabarata'an itu bisa diatur ulih nang rahat bakuasa. Kada usah hiran kita.
Amun sahibar tantara haja disuruh ba'apa haja musti bisa. Kita nang sudah ba'umur tuha wayah ini pasti masih ingat wan parugram AMD atawa ABRI Masuk Desa jaman Panglima Tantara Jenderal M. Yusuf. Apa nang digawi tantara waktu itu; ma'urusi pahuma'an, parit, mambangun jalan wan jambatan sampai rumah, ada nang malajari kakanakan manulis wan mabaca di sakulahan di palusuk desa.
*Perhatian : Penulis tak menyediakan terjemahan tulisan di atas, silakan belajar Bahasa Banjar ke tetangga, teman, maupun kenalan Anda yang orang Banjar.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn